Hier is SA se beste selfoonnetwerk vir 2020(Argieffoto: pixabay) MTN is steeds Suid-Afrika se beste selfoonnetwerk. Dít volgens ŉ verslag wat deur MyBroadband Insights bekend gemaak is oor die gehalte van selfoonnetwerke in 2020. MTN is sedert die afsonderingstydperk verlede jaar die beste selfoonnetwerk. Om die beste selfoonnetwerk in Suid-Afrika te bepaal het MyBroadband Insights ŉ netwerkgehalte-telling aan elke netwerk toegeken. Dié telling is gegrond op elkeen se aflaaispoed, oplaaispoed en wagtyd. MTN het oor die algemeen die hoogste telling van 9,86 uit 10 behaal, gevolg deur Vodacom met 6,17, Telkom met 4,87 en Cell C en Rain albei met 4,35. Volgens die verslag is 1,2 miljoen spoedtoetse deur 41 000 MyBroadband-spoedtoetsapp-gebruikers tussen 1 Januarie en 31 Desember 2020 gedoen, met MTN wat die hoogste gemiddelde aflaaispoed van 52,84 Mbps gehad het, gevolg deur Vodacom met 29,39 Mbps. Telkom, Cell C en Rain het die laagste aflaaispoed gehad met 21,58 Mbps, 17,46 Mbps en 11,90 Mbps onderskeidelik. Suid-Afrika het ŉ gemiddelde aflaaispoed van 29,33 Mbps in 2020 gehad en ŉ gemiddelde oplaaispoed van 11,24 Mbps. Argieffoto. “Gedurende 2020 het die gemiddelde netwerksnelheid van Suid-Afrikaanse selfoonnetwerke aansienlik gestyg ondanks hoër dataverbruik. Dit was moontlik gemaak deur ŉ tydelike spektrum wat deur Icasa aan MTN, Vodacom, Telkom en Rain uitgereik is,” lui die verslag. Die bykomende spektrum het operateurs die geleentheid gegee om hul netwerkkapasiteit te verhoog en hul gemiddelde netwerkspoed te verbeter. Vodacom en MTN het ook in hierdie tydperk 5G-netwerke met behulp hiervan van stapel gestuur. Ondanks die bykomende spektrum wat die selfoonnetwerke ontvang het, was Rain die enigste netwerk wie se gemiddele aflaaispoed van 15,20 Mbps in die eerste kwartaal van 2020 tot 11,41 Mbps in die vierde kwartaal gedaal het. “Die beduidende afname was as gevolg van netwerkopeenhopings in gebiede waar Rain se aanvraag groter was as sy kapasiteit. Rain het sy subskripsies verviervoudig ná die aanvang van die afsonderingstydperk en het gesukkel om die toenemende vraag na data te hanteer. “Die situasie is vererger deurdat Rain onbeperkte data-produkte aanbied en dat mense wat tuis is aanlyn dienste soos Netflix vir vermaak begin gebruik het.” Oorsig van Suid-Afrika se selfoonnetwerke in 2020: